Regionsudvalgets resolution om »Informationssamfundet: fra Korfu til Dublin - de nye prioriteringsområder« og »Informationssamfundets betydning for EU-politikkerne - næste skridt« (97/C 42/07)

REGIONSUDVALGET har -

- under henvisning til Kommissionens meddelelser om »The implications of the Information Society for European Union Policies - Preparing the next steps« og »The Information Society: From Corfu to Dublin - The new emerging priorities« (KOM(96) 395 endelig udg.), hvori Kommissionen foreslår en opdateret og forstærket EU-handlingsplan for informationssamfundet via særlig fokus på temaerne »forbedring af erhvervsklimaet«, »investering i fremtiden«, »mennesket i centrum« og »tackle den globale udfordring«;

- under henvisning til sin beslutning af 18. oktober 1996 om at henvise udarbejdelsen af resolutionen til Underudvalg 3 (ordfører: Henning Jensen) -

på den 15. plenarforsamling den 13.-14. november 1996 (mødet den 14. november) enstemmigt vedtaget følgende resolution.

Regionsudvalget

1. anerkender resultaterne af den hidtidige handlingsplan »Europe's Way towards the Information Society«;

2. udtrykker sin opbakning til en fornyet EU-handlingsplan for informationssamfundet;

3. anbefaler, at den nye handlingsplan for informationssamfundet tager udgangspunkt i den enkelte borgers behov og ønsker;

4. kræver, at der sikres en bedre koordinering mellem handlingsplanens aktioner og EU's øvrige initiativer samt EU's fonde og programmer.

Regionsudvalget

5. understreger, at lokale og regionale myndigheder med rådgivning og vejledning, projekter og erfaringsudveksling samt dialog og samarbejde med regionens politiske, erhvervsmæssige og sociale aktører samt med den tætte kontakt til den enkelte borger aktivt kan bidrage til udvikling og gennemførelse af en succesrig håndtering af udfordringer i informationssamfundet;

6. kræver på denne baggrund, at de lokale og regionale myndigheder i overensstemmelse med subsidiaritetsprincippet får en mere central rolle i handlingsplanens arbejde med at håndtere informationssamfundets muligheder og problemstillinger samt ved planlægningen og implementeringen af EU-aktioner på området;

7. foreslår endvidere, at der i handlingsplanen sættes mere fokus på projekter og aktioner, der involverer lokale og regionale myndigheder, f.eks. vedrørende samarbejdet med små og mellemstore virksomheder (SMV'er), uddannelsesinitiativer og aktioner til gavn for den enkelte borgers adgang til og brug af informationsteknologien.

Regionsudvalget

8. støtter liberaliseringen af telekommunikationsområdet, men understreger vigtigheden af, at der sikres universelle tjenesteydelser, således at der sikres dækning i hele EU, især i de perifert og ultraperifert beliggende områder, af de vitale typer af telekommunikation og informationsteknologi, og at udbudet sker til priser, der ikke skaber konkurrenceforvridende betingelser eller øget regional ulighed;

9. erkender vigtigheden af at skabe et forbedret erhvervsklima specielt for SMV'er og påpeger, at der i Kommissionens Tillidspagt foreslås territoriale beskæftigelsespagter, hvor lokale og regionale myndigheder kan spille en central rolle i styrkelsen af SMV'ers udviklings- og omstillingsmuligheder;

10. foreslår derfor, at den nye handlingsplan involverer lokale og regionale myndigheder i den nødvendige rådgivning og vejledning til SMV'er vedrørende organiserings- og finansieringsspørgsmål, netværkssamarbejde og erfaringsudveksling i informationssamfundet;

11. foreslår endvidere en markant politisk og økonomisk prioritering af de EU-aktioner og -programmer, der fokuserer på vækstmulighederne inden for service- og informationsteknologisektorerne.

Regionsudvalget

12. understreger, at alle EU-bestemmelser vedrørende informationssamfundet - f.eks. direktivforslaget om gennemsigtighed i lovgivningen på det indre marked for informationstjenester eller Fællesskabets eventuelle initiativer vedrørende pluralisme og mediekoncentration - skal tage udgangspunkt i subsidiaritetsprincippet og tage hensyn til lokale og regionale myndigheders arbejdsområder;

13. mener ligesom Europa-Parlamentet, at radio- og tv-begrebet med sine særlige retlige beslutnings- og godkendelsesprocedurer bør opretholdes, hvilket kan betyde særlige godkendelseskriterier for nye tjenester; understreger i den forbindelse på linje med Europa-Parlamentet, at offentlig-retlig radio og tv skal sikres og videreudvikles på såvel regionalt og nationalt plan som på EU-plan som et vigtigt instrument for meningsdannelsen.

Regionsudvalget

14. finder det vigtigt at sørge for en tilstrækkelig koordinering mellem Kommissionens kompetente generaldirektorater, for at omverdenen ikke skal få det indtryk, at det drejer sig om løsrevne enkeltaktioner.

15. anser det i betragtning af den hurtige udvikling inden for telekommunikation og informationsteknologi for nødvendigt på dette område at operere med en hurtig bedømmelsesprocedure, for at de indsendte projekter kan blive sat i gang, mens de endnu er i overensstemmelse med situationen på markedet.

Regionsudvalget

16. understreger betydningen af, at hele befolkningen er sikret et bredt vidensgrundlag, fleksible uddannelsesmuligheder og livslang uddannelse;

17. anerkender de lokale og regionale myndigheders mulighed og ansvar for at få koordineret lokale og regionale interesser med uddannelsesinstitutioners og erhvervslivets behov og ønsker;

18. anbefaler derfor, at man i handlingsplanen og i øvrige initiativer på uddannelsesområdet gør lokale og regionale myndigheders nære kontakt til lokalområdets og regionens mange aktører til et naturligt udgangspunkt for dialog og samarbejde om at skabe relevante uddannelsestilbud;

19. foreslår endvidere, at man i det kommende 5. rammeprogram for forskning og teknologisk udvikling tillægger innovative teknologier stor betydning ved fastlæggelse af indsatsområder, tildelingskriterier mm.

Regionsudvalget

20. påpeger, at såfremt man ikke forhindrer, at der opstår regioner uden tekniske faciliteter og informationsteknologiske ressourcer, vil informationssamfundet blot forstærke den regionale ulighed;

21. anbefaler derfor, at man bl.a. udnytter mulighederne i strukturfondene for at skabe forbedrede informationsteknologiske infrastrukturer og ressourcer i de vanskeligt stillede og ultraperifert beliggende regioner i EU, og gennem regionalprogrammer yder økonomisk støtte til disse teknologier med henblik på at sikre borgere i mindre gunstigt stillede regioner adgang til vigtige minimumstjenester på telekommunikationsområdet samt at gøre det mere attraktivt for telekommunikationsvirksomheder at etablere sig i disse områder;

22. understreger endvidere, at det er af vital betydning, at alle borgere får viden og uddannelse til at bruge teknologien og får praktisk og økonomisk adgang til de nye muligheder;

23. kræver derfor, at der i handlingsplanen, ligesom f.eks. i programmet IRISI, skabes mulighed for udvikling, forsøg og erfaringsudveksling vedrørende arbejdet med at skaffe offentlig og brugervenlig adgang til informationsteknologi via f.eks. info-kiosker, åbner datastuer, biblioteker, offentlige uddannelsesinstitutioner mv.;

24. anbefaler endvidere, at handlingsplanen mere markant sætter mennesket i centrum i informationssamfundet ved at fokusere yderligere på informationsteknologiens mulighed for at skabe bedre borgerservice, bedre vilkår for handicappede, mere ligestilling og forbedret sundhedspolitik.

Bruxelles, den 14. november 1996.

Pasqual MARAGALL i MIRA

Formand for Regionsudvalget